b"\n_START_ARTICLE_\nFtalatas\n_START_PARAGRAPH_\nFtalatai (angl. Phthalates)\xc2\xa0\xe2\x80\x93 ftalio r\xc5\xabg\xc5\xa1ties (1,2-benzendikarboksir\xc5\xabg\xc5\xa1ties) esteriai. Daugiausiai naudojami kaip plastifikatoriai, kuri\xc5\xb3 dedama \xc4\xaf plastikus, siekiant padidinti j\xc5\xb3 lankstum\xc4\x85, skaidrum\xc4\x85 bei ilgaam\xc5\xbei\xc5\xa1kum\xc4\x85. Pla\xc4\x8diai paplit\xc4\x99 buityje ir pramon\xc4\x97je, vis\xc5\xb3 pirma naudojami sumink\xc5\xa1tinti polivinilchlorid\xc4\x85 (PVC)._NEWLINE_I\xc5\xa1 C3-C6 alkoholi\xc5\xb3 i\xc5\xa1gaunami ma\xc5\xbeos molekulin\xc4\x97s mas\xc4\x97s ftalatai (3-6 anglies atomai molekul\xc4\x97je), kurie yra labiau toksi\xc5\xa1ki. D\xc4\x97l neigiamo poveikio \xc5\xbemogaus sveikatai pama\xc5\xbeu kei\xc4\x8diami daugelyje produkt\xc5\xb3 JAV, Kanadoje ir Europos S\xc4\x85jungos \xc5\xa1alyse. Vietoje \xc5\xa1i\xc5\xb3 ftalat\xc5\xb3 dedami auk\xc5\xa1tos molekulin\xc4\x97s mas\xc4\x97s ftalatai, kuriuose molekul\xc4\x97je yra daugiau kaip 6 anglies atomai, suteikiantys didesn\xc4\xaf pastovum\xc4\x85 ir ilgaam\xc5\xbei\xc5\xa1kum\xc4\x85. 2010\xc2\xa0m. duomenimis, rinkoje dar dominavo auk\xc5\xa1tos molekulin\xc4\x97s mas\xc4\x97s ftalat\xc5\xb3 plastifikatoriai, ta\xc4\x8diau teisin\xc4\x97mis priemon\xc4\x97mis ir aplinkosauginink\xc5\xb3 pastangomis gamintojai spaud\xc5\xbeiami atsisakyti ftalat\xc5\xb3 naudojimo.\n_START_SECTION_\nTaikymas\n_START_PARAGRAPH_\nFtalatai yra naudojami \xc4\xafvairiuose produktuose: nuo vaist\xc5\xb3 ir maisto pried\xc5\xb3 table\xc4\x8di\xc5\xb3 apvalkal\xc5\xb3 iki klampumo, gelio konsistencijos kontrol\xc4\x97s agent\xc5\xb3, pl\xc4\x97veli\xc5\xb3 formuotoj\xc5\xb3, stabilizatori\xc5\xb3, dispergent\xc5\xb3, lubrikant\xc5\xb3, ri\xc5\xa1ikli\xc5\xb3, emulgatori\xc5\xb3 ir suspenduojan\xc4\x8di\xc5\xb3 agent\xc5\xb3. Galutin\xc4\x97s paskirties produktai yra klijai, \xc5\xbeem\xc4\x97s \xc5\xabkio adjuvantai, statybin\xc4\x97s med\xc5\xbeiagos, asmenin\xc4\x97s prie\xc5\xbei\xc5\xabros priemon\xc4\x97s, medicinos prietaisai, plovikliai ir aktyviosios pavir\xc5\xa1iaus med\xc5\xbeiagos, pakuot\xc4\x97s, vaik\xc5\xb3 \xc5\xbeaislai, modeliavimo moliai, va\xc5\xa1kai, da\xc5\xbeai, spausdinimo da\xc5\xbeai ir dangos, vaistiniai preparatai, maisto produktai ir tekstil\xc4\x97. Ftalatai taip pat da\xc5\xbenai naudojami mink\xc5\xa1tuose plastikiniuose \xc5\xbevejybos masaluose, sandarinimo med\xc5\xbeiagose, da\xc5\xbe\xc5\xb3 pigmentuose, geliniuose sekso \xc5\xbeaisluose. Ftalatai naudojami \xc4\xafvairios buitin\xc4\x97s paskirties daiktuose, tokiuose kaip du\xc5\xa1o u\xc5\xbeuolaidos, vinilo apmu\xc5\xa1alai, klijai, grind\xc5\xb3 dangos, maisto pakuot\xc4\x97s ir vyniojimo pl\xc4\x97vel\xc4\x97s, valymo med\xc5\xbeiagos. Asmenin\xc4\x97s prie\xc5\xbei\xc5\xabros priemon\xc4\x97s, kuriose yra ftalat\xc5\xb3, apima l\xc5\xabp\xc5\xb3 da\xc5\xbeus, kvepalus, dezodorantus, plauk\xc5\xb3 prie\xc5\xbei\xc5\xabros priemones, nag\xc5\xb3 lak\xc4\x85, skyst\xc4\x85 muil\xc4\x85._NEWLINE_Ftalatai taip pat sutinkami \xc5\xa1iuolaikin\xc4\x97s elektronikos ir medicinos srityse, pavyzd\xc5\xbeiui, kateteriuose ir kraujo perpylimo prietaisuose. Da\xc5\xbeniausiai naudojami ftalatai yra dietilheksilftalatas (DEHP), dizodecilftalatas (DIDP) ir disononilftalatas (DINP). DEHP d\xc4\x97l savo pigumo buvo dominuojantis plastifikatorius viso pasaulio PVC gamyboje. Benzilbutilftalatas (BBP) naudojamas PVC grind\xc5\xb3 dang\xc5\xb3 gamybai, nors Vakar\xc5\xb3 \xc5\xa1alyse jo vartojimas greitai ma\xc5\xbe\xc4\x97ja. Ftalatai su ma\xc5\xbeomis R ir R' grup\xc4\x97mis naudojami kaip kvepal\xc5\xb3 ir pesticid\xc5\xb3 tirpikliai.\n_START_SECTION_\nGamyba\n_START_PARAGRAPH_\nKiekvienais metais pasaulyje pagaminama apie 8,4 mln. ton\xc5\xb3 plastifikatori\xc5\xb3, i\xc5\xa1 kuri\xc5\xb3 Europoje\xc2\xa0\xe2\x80\x93 apie 1,5 mln. t. Ma\xc5\xbedaug 70% \xc5\xa1i\xc5\xb3 kieki\xc5\xb3 sudaro ftalatai, lik\xc4\x99 30% yra alternatyvios chemin\xc4\x97s med\xc5\xbeiagos. Plastifikatoriai sudaro 10-60% viso plastifikuot\xc5\xb3 produkt\xc5\xb3 svorio. Neseniai Europoje ir JAV d\xc4\x97l \xc4\xafvest\xc5\xb3 reguliavimo taisykli\xc5\xb3 pakito atitinkam\xc5\xb3 ftalat\xc5\xb3 suvartojimas\xc2\xa0\xe2\x80\x93 pasirenkami auk\xc5\xa1tesni ftalatai (DINP ir DIDP) kaip bendros paskirties plastifikatoriai, pakeit\xc4\x99 DEHP, nes DIDP ir DINP nebuvo klasifikuojami kaip pavojingi. Visi min\xc4\x97ti ftalatai dabar yra reguliuojami ir apribojami daugelyje gamini\xc5\xb3. Nors DEHP, kaip nustatyta, daugumoje atvej\xc5\xb3 nekelia pavojaus, kai jie tiriami taikant pripa\xc5\xbeintus rizikos vertinimo metodus, buvo priskirti 1B kategorijos reprotoksinams ir dabar yra Europos S\xc4\x85jungos REACH (Registration, Evaluation and Authorisation of Chemicals) reglamento XIV priede. DEHP buvo palaipsniui nutrauktas pagal REACH reglament\xc4\x85 ir gali b\xc5\xabti naudojamas tik konkre\xc4\x8diais atvejais, jei buvo suteiktas leidimas. Leidimus i\xc5\xa1duoda Europos Komisija, gavusi Rizikos vertinimo komiteto (RAC) ir Europos chemini\xc5\xb3 med\xc5\xbeiag\xc5\xb3 agent\xc5\xabros (ECHA) Socialin\xc4\x97s ir ekonomin\xc4\x97s analiz\xc4\x97s komiteto (SEAC) nuomon\xc4\x99.\n_START_SECTION_\nFtalat\xc5\xb3 poveikis\n_START_PARAGRAPH_\nFtalatai trikdo med\xc5\xbeiag\xc5\xb3 apykait\xc4\x85, silpnina imunin\xc4\x99 sistem\xc4\x85, neigiamai veikia vyr\xc5\xb3 reprodukcin\xc4\x99 sistem\xc4\x85, kepenis. Vaikams gali sukelti astm\xc4\x85. \xc4\xae vaiko organizm\xc4\x85 ftalatai patenka pro od\xc4\x85 ar burn\xc4\x85. Jie ypa\xc4\x8d pavojingi n\xc4\x97\xc5\xa1\xc4\x8dioms moterims, kadangi net ma\xc5\xbea j\xc5\xb3 doz\xc4\x97 kenkia vaisiaus vystymuisi. Maisto produktuose j\xc5\xb3 pasitaiko d\xc4\x97l \xc4\xafvairi\xc5\xb3 prie\xc5\xbeas\xc4\x8di\xc5\xb3. Pavyzd\xc5\xbeiui, \xc4\xaf pien\xc4\x85 \xc5\xa1ios med\xc5\xbeiagos patenka jo gamybos procese. Tai nutinka tiekiant pien\xc4\x85 plastikiniais vamzd\xc5\xbeiais, taip pat dalis ftalat\xc5\xb3 patenka dar pieno i\xc5\xa1gavimo procese, nes ftalat\xc5\xb3 esama ir mel\xc5\xbeimo aparatuose. Ftalatai yra tirp\xc5\xabs riebaluose, o pienas gausus lipid\xc5\xb3, kurie traukia \xc5\xa1ias med\xc5\xbeiagas i\xc5\xa1 plastiko vamzd\xc5\xbei\xc5\xb3, tod\xc4\x97l jos lengvai patenka \xc4\xaf pien\xc4\x85.\n_START_SECTION_\nPrevencija\n_START_PARAGRAPH_\nPagrindin\xc4\x97 priemon\xc4\x97 apsisaugoti nuo kenksming\xc5\xb3 med\xc5\xbeiag\xc5\xb3\xc2\xa0\xe2\x80\x93 vengti plastikini\xc5\xb3 produkt\xc5\xb3 ar j\xc5\xb3 pakuo\xc4\x8di\xc5\xb3, teikti pirmenyb\xc4\x99 organi\xc5\xa1kiems, stiklo pakuot\xc4\x97se teikiamiems produktams. Gaminiai su perdirbimo kodo numeriu \xe2\x80\x9e3\xe2\x80\x9c gali pasi\xc5\xbeym\xc4\x97ti ftalat\xc5\xb3 poveikiu."